ઉદયપુરના સૌંદર્યમાં અનેકગણો વધારો કરતાં અહીંનાં સરોવરોમાં મુખ્ય છે પિછૌલા સરોવર. સિટી પેલેસની બરાબર પાછળ ફેલાયેલા આ સરોવરનું સૌંદર્યનો સિટી પેલેસમાંથી જ ખ્યાલ આવી જાય છે. રાજમહેલની બીજી બાજુ જઈને મહેલની દીવાલો સાથે અથડાતાં સરોવરનાં પાણી જોવાની લાલચ પણ રોકી શકાતી નથી. લગભગ ચાર કિલોમીટર લાંબા આ સરોવરનું નામ પિછૌલા ગામને આધારે પડ્યું હતું. સરોવરમાં આગળ એક બંધ પણ છે. પિછૌલા સરોવર ઉદયપુર શહેર કરતાં પણ જૂનું છે. રાણા લાખાના શાસનકાળમાં ઈ.સ. 1382થી 1418 દરમ્યાન તે બંધાયું હોવાનો ઉલ્લેખ મળે છે. તેના વિષે એવું કહેવાય છે કે એક વણઝારાએ તે બંધાવ્યું હતું. એ વખતે તેની ફરતે પાળો નહોતી. તેને પાકું કરવાનું કામ રાણા ઉદયસિંહે કર્યું હતું. તળાવ સાથે સંકળાયેલી બીજી એક મહત્વની ઘટના એ બની હતી કે મહારાણા ભીમસિંહના સમયમાં એક વાર ભયંકર વરસાદ પડ્યો હતો. દિવસો સુધી ચાલેલી એ હેલીમાં ઉદયપુર લગભગ અડધું પાણીમાં ડૂબી ગયું હતું. આ વાતથી વાકેફ મહારાણા જવાનસિંહે ઉદયપુર પર ભવિષ્યમાં આવું જોખમ ઊભું ન થાય તે માટે તેમણે મોટી પાળ બાંધીને આ જોખમ સામે રક્ષણ ઊભું કર્યું હતું. આ પાળ 334 મીટર જેટલી લંબાઈ ધરાવે છે. આ પિછૌલા સરોવરની વચ્ચોવચ એક ટાપુ પર બનેલો લેક પેલેસ પ્રવાસીઓને વિસ્મિત કરી દે છે. તેનું નિર્માણ ઈ.સ. 1730માં મહારાણા જગતસિંહે કરાવ્યું હતું. સફેદ આરસનો બનેલો આ મહેલ મેવાડના રાજાઓનો ગ્રીષ્મકાલીન નિવાસ બની ગયો હતો. ખ્યાતનામ અંગ્રેજ ઈતિહાસકાર ફર્ગ્યુસને લખ્યું હતું કે મેં આનાથી વધુ સુંદર મહેલ બીજે ક્યાંય જોયો નથી. સુંદર નકશીદાર ઝરૂખાઓ અને ટેરેસ ગાર્ડનથી સજ્જ આ મહેલ સરોવરના પાણી પર તરતો હોય એવું લાગે. આ મહેલના પણ ઘણા વિભાગો છે. જેમ કે ધોળા મહેલ, ભૂલભૂલૈયા, ફૂલ મહેલ, શંભુપ્રકાશ, સર્વઋતુ મહેલ ઉપરાંત ચંદ્રમહેલનો તેમાં સમાવેશ થાય છે. ચંદ્રમહેલના સ્તંભો પર તો સોનાના રસ વડે ચિત્રકામ કરાયું છે.